Ötztal er einn fallegasti dalur austurrísku Alpanna og býður hann upp á einstaka möguleika til gönguferða og útiveru . Á þessu fallega alpasvæði má finna tignarlega tinda , tær vötn , ár og skóga og er dalurinn innrammaður af 250 fjallstindum sem ná upp fyrir 3.000 m hæð . Það er úr nógu að velja en á svæðinu eru um 1.600 km af merktum gönguleiðum . Áhersla er lögð á að njóta útivistar á þessum yndislega stað , anda að sér fersku fjallalofti og njóta félagsskapar samferðafólks . Gist verður í 7 nætur á huggulegu 4 * fjölskyldureknu hóteli í alpastíl . Að loknum góðum göngudegi er tilvalið að láta líða úr sér í heilsulind hótelsins sem hefur að geyma bæði gufuböð af ýmsu tagi og sundlaug . Í þessum fallegu fjallasölum má svo sannarlega upplifa ógleymanleg ævintýri jafnt sem slökun . Ötztal dalurinn , sem er 65 km langur , skilur að Stubai fjallagarðinn í austri og Ötztal fjöllin í vestri . Þetta er einstaklega fallegur dalur í vesturhluta Tíról sem líklega er hvað frægastur fyrir ísmanninn Ötzi ; um 5.000 ára gamla múmíu sem þýskir ferðamenn fundu í 3.200 m hæð árið 1991 . Gist verður í bænum Längenfeld sem er stærsti bær svæðisins , mitt í dalnum . Längenfeld er í 1.200 m hæð og einungis um 13 km frá hinum þekkta skíðabæ Sölden . Á staðnum er sérlega glæsilegur sundlaugargarður , Aqua Dome , og er aðgangur að honum innifalinn . Ötztal dalurinn býður upp á einstaka möguleika til gönguferða og útiveru , en á þessu fallega Alpasvæði má finna tignarlega tinda , tær vötn , ár og skóga . Wildspitze , hæsta fjall Ötztal Alpanna , trónir í 3.770 m yfir dalnum . Þá er stórkostlegt að horfa á Stuibenfall fossinn , hæsta foss Tíróls , steypast 160 metra niður klettaveggina í skógivöxnum hlíðunum . Gönguferðirnar Farið verður í skipulagðar gönguferðir með staðarleiðsögumanni en íslenski fararstjórinn verður að sjálfsögðu ávallt með í för . Ákvarðanir um dagleiðirnar verða teknar með skömmum fyrirvara , eftir veðri og aðstæðum . Hvaða dag sem er geta farþegar valið að fara styttri leiðir á eigin vegum eða hreinlega taka það rólega á hótelinu og njóta þess sem heilsulindin og nágrennið hefur upp á að bjóða . Því fylgir mikil ánægja að æfa fyrir gönguferð af þessu tagi og farþegar njóta sjálfrar ferðarinnar miklu betur ef þeir æfa og undirbúa sig vel fyrir ferðina . Tillögur að dagleiðum 31. ágúst - 5. september Hér á eftir eru tekin dæmi um 5 mismunandi dagleiðir sem eru líklegar til að vera á dagskránni þessa viku en einn dagur er frjáls dagur . Leigubíll flytur okkur innst í dalinn , upp í 1.964 m hæð . Á bakaleiðinni horfum við yfir hinn gróðursæla Ötztal dal og njótum útsýnisins . Erfiðleikastig : miðlungserfitt Farið verður til Sölden og þaðan gengið upp í hlíðarnar fyrir ofan bæinn . Fyrst er gengið á vegum skógarhöggsmanna um greniskóginn en síðar eftir slóða til Windachtal . Þaðan sækir stutt á brattann þar til við komum að rómantíska enginu við Kleblealm selið . Aðeins seinna er komið að selinu Stallwiesalm en þar er hægt að fá sér hressingu . Á leið okkar göngum við fram hjá draumkenndum fjallatjörnum og stiklum yfir tifandi læki . Grösug blómaengi breiða á móti okkur faðminn á göngunni að Pochersee vatninu en þar verður mæðinni kastað áður en farið verður aftur í kláfinn við Hochötz . Erfiðleikastig : miðlungserfitt Við förum með bílum til Obergurgl en svo með kláfinum Hohen-Mut-Bahn upp í 2.670 m hæð . Þarna í hæstu hæðum blasa við okkur tugir jökla og tinda yfir 3.000 m á hæð . Gengið verður eftir fjallstíg við rætur Rotmoosferner fjallsins og á bakaleiðinni förum við í gegnum dalinn en þar má jafnvel finna eðalsteina á stangli . Við enda dalsins tökum við góða pásu við Schönwieshütte í 2.270 m hæð . Síðasta spölinn göngum við í gegnum 300 ára gamlan skóg að upphafspunkti göngunnar . Erfiðleikastig : miðlungserfitt Farið með bílum til Vent en þaðan fylgjum við þægilegum göngustígum að hæstu bóndabæjum Austurríkis sem enn eru í byggð . Við göngum um dalinn Rofental eftir voldugu gljúfri þar til komið er að veitingastaðnum Hochjoch-Hospiz . Þar nærum við okkur og hvílum áður en haldið er til baka . Erfiðleikastig : miðlungserfitt Flugið Flogið verður með Icelandair til München þann 30. ágúst . Brottför frá Keflavík kl. 7:20 en mæting í Leifsstöð í síðasta lagi 2,5 klst fyrir brottför . Lending í München kl. 13:05 að staðartíma . Frá flugvellinum eru um 280 km til Sölden svo gera má ráð fyrir að rútuferðin taki um 4 klst . Á heimleið 6. september leggjum við af stað út á flugvöll eftir morgunverð og síðan flogið heim kl. 14:05 frá München . Lending á Íslandi kl. 16:00 að staðartíma .